Tashkent City’da yangi yil bayramiga tayyorgarlik boshlandi

Tashkent City bog‘idagi musiqali favvora 21-noyabrdan bahorgi mavsumga qadar vaqtincha to‘xtatiladi. Toshkent shahar hokimligi matbuot xizmatining yozishicha, bunga kutilayotgan sovuq ob-havo sabab bo‘lgan.

Qayd etilishicha, Tashkent City bog‘ida tobora yaqinlashib kelayotgan yangi yil bayramiga tayyorgarlik boshlangan. Mutaxassislar yangi yil bayrami yorqin va esda qolarli bo‘lishi uchun turli qiziqarli, ko‘ngilochar tomoshalarni, sovg‘alarni tayyorlashmoqda. Maydon ham rang-barang chiroqlar va badiiy bezaklar bilan bezatiladi.